ระเบียบกรมการขนส่งทางบกระเบียบกรมการขนส่งทางบกว่าด้วยวิธีปฏิบัติในการเปิดเผยตรวจดู และขอสำเนาข้อมูลข่าวสารของกรมการขนส่งทางบกพ.ศ. ๒๕๕๔ ตามที่กรมการขนส่งทางบกได้มีระเบียบว่าด้วยวิธีปฏิบัติในการเปิดเผยตรวจดู และขอสำเนาข้อมูลข่าวสารของกรมการขนส่งทางบก พ.ศ. ๒๕๔๖ ลงวันที่ ๑๐ กันยายน๒๕๔๖ ไว้แล้ว นั้นโดยที่ปัจจุบันมีการประกาศใช้กฎกระทรวงแบ่งส่วนราชการกรมการขนส่งทางบกกระทรวงคมนาคม พ.ศ. ๒๕๕๒เป็นผลให้อำนาจหน้าที่ของส่วนราชการภายในกรมการขนส่งทางบกเปลี่ยนแปลงไปประกอบกับมีการขอข้อมูลในลักษณะที่พิมพ์จากระบบงานลงบนกระดาษและการทำสำเนาลงในแผ่นคอมแพ็กดิสก์ (CD)แผ่นดิจิตอลอเนกประสงค์ (DVD)หรืออุปกรณ์คอมพิวเตอร์สำหรับเก็บข้อมูลทำให้ระเบียบดังกล่าวไม่เหมาะสมสอดคล้องกับสภาพการณ์ในปัจจุบันฉะนั้นเพื่อให้การดำเนินการเกี่ยวกับการขอและการอนุญาตให้เปิดเผยตรวจดูข้อมูลข่าวสารที่อยู่ในความรับผิดชอบของกรมการขนส่งทางบกเป็นไปด้วยความเรียบร้อยมีประสิทธิภาพและเป็นไปตามเจตนารมณ์ของพระราชบัญญัติข้อมูลข่าวสารของราชการ พ.ศ.๒๕๔๐ สมควรแก้ไขปรับปรุงระเบียบกรมการขนส่งทางบกว่าด้วยวิธีปฏิบัติในการเปิดเผยตรวจดู และขอสำเนาข้อมูลข่าวสารของกรมการขนส่งทางบก พ.ศ. ๒๕๔๖เสียใหม่ให้มีความเหมาะสมยิ่งขึ้น อธิบดีกรมการขนส่งทางบกจึงออกระเบียบไว้ดังต่อไปนี้ข้อ ๑ ระเบียบนี้เรียกว่า ระเบียบกรมการขนส่งทางบก ว่าด้วยวิธีปฏิบัติในการเปิดเผยตรวจดูและขอสำเนาข้อมูลข่าวสารของกรมการขนส่งทางบก พ.ศ. ๒๕๕๔ข้อ ๒[๑]ระเบียบนี้ให้ใช้บังคับเมื่อพ้นกำหนดสามสิบวันนับแต่วันประกาศในราชกิจจานุเบกษาเป็นต้นไปข้อ ๓ ให้ยกเลิกระเบียบกรมการขนส่งทางบก ว่าด้วยวิธีปฏิบัติในการเปิดเผยตรวจดูและขอสำเนาข้อมูลข่าวสารของกรมการขนส่งทางบก พ.ศ. ๒๕๔๖ข้อ ๔ บรรดาระเบียบข้อบังคับ หรือคำสั่งอื่นใดในส่วนที่ได้กำหนดไว้แล้วในระเบียบนี้ หรือซึ่งขัดหรือแย้งกับระเบียบนี้ให้ใช้ระเบียบนี้แทนข้อ ๕ ในระเบียบนี้ข้อมูลข่าวสาร หมายถึงสิ่งที่สื่อความหมายให้รู้เรื่องราวข้อเท็จจริง ข้อมูลหรือสิ่งใด ๆ ตามกฎหมายว่าด้วยข้อมูลข่าวสารของราชการที่อยู่ในความรับผิดชอบของกรมการขนส่งทางบกข้อมูลข่าวสารส่วนบุคคล หมายถึงข้อมูลข่าวสารเกี่ยวกับสิ่งเฉพาะตัวของบุคคล เช่น การศึกษา ฐานะการเงินประวัติสุขภาพ ประวัติอาชญากรรม หรือประวัติการทำงานบรรดาที่มีชื่อของผู้นั้นหรือมีหมายเลข รหัสหรือสิ่งบอกลักษณะอื่นที่ทำให้รู้ตัวผู้นั้นได้ เช่น ลายพิมพ์นิ้วมือ แผ่นบันทึกลักษณะเสียงคนหรือรูปถ่ายและให้หมายความรวมถึงข้อมูลข่าวสารเกี่ยวกับสิ่งเฉพาะตัวของผู้ที่ถึงแก่กรรมแล้วด้วยส่วนราชการ หมายความว่ากระทรวง ทบวง กรม และให้หมายความรวมถึงรัฐวิสาหกิจองค์กรประกอบวิชาชีพหน่วยงานหรือองค์กรของรัฐที่จัดตั้งขึ้นตามกฎหมายข้อ ๖ ให้รองอธิบดี(ฝ่ายวิชาการ) กรมการขนส่งทางบก รักษาการตามระเบียบนี้ในกรณีที่มีปัญหาเกี่ยวกับการปฏิบัติตามระเบียบนี้ ให้รองอธิบดี(ฝ่ายวิชาการ) เป็นผู้วินิจฉัยชี้ขาดคำวินิจฉัยนั้นให้เป็นที่สุดหมวด ๑การจัดระบบข้อมูลข่าวสาร ข้อ ๗ ข้อมูลข่าวสารของกรมการขนส่งทางบกจำแนกประเภทสำคัญ ๆ ได้ ดังนี้(๑) ข้อมูลประวัติข้าราชการ พนักงานราชการ และลูกจ้าง(๒) ข้อมูลเกี่ยวกับทะเบียนรถ(๓) ข้อมูลเกี่ยวกับใบอนุญาตขับรถและใบอนุญาตปฏิบัติหน้าที่เป็นผู้ประจำรถ(๔) ข้อมูลเกี่ยวกับประวัติผู้ปฏิบัติหน้าที่เป็นผู้ประจำรถ(๕) ข้อมูลเกี่ยวกับการประกอบการขนส่ง(๖) ข้อมูลเกี่ยวกับการตรวจสภาพรถ(๗) ข้อมูลเกี่ยวกับความตกลงระหว่างประเทศ(๘) ข้อมูลเกี่ยวกับสถานตรวจสภาพรถเอกชน และโรงเรียนสอนขับรถ(๙) ข้อมูลเกี่ยวกับผู้ตรวจและทดสอบรถที่ใช้ก๊าซเป็นเชื้อเพลิง(๑๐)ข้อมูลเกี่ยวกับผู้ติดตั้งอุปกรณ์สำหรับรถที่ใช้ก๊าซเป็นเชื้อเพลิง(๑๑) ข้อมูลเกี่ยวกับกฎ ระเบียบ ประกาศ คำสั่งหรือหนังสือเวียนที่มีสภาพอย่างกฎและข้อหารือ(๑๒) ข้อมูลรายงานการศึกษา และบทวิเคราะห์ต่าง ๆ(๑๓) ข้อมูลเกี่ยวกับสถิติ(๑๔) ข้อมูลอื่น ๆ เช่น ข้อมูลการจัดซื้อจัดจ้างข้อมูลเกี่ยวกับสถานีขนส่ง เป็นต้นข้อ ๘ ให้หน่วยงานในสังกัดกรมการขนส่งทางบกจัดประเภทข้อมูลข่าวสารที่มีอยู่ในความรับผิดชอบให้เป็นไปตามกฎหมายว่าด้วยข้อมูลข่าวสารของราชการกฎหมายอื่น และระเบียบของทางราชการหมวด ๒การขอข้อมูลข่าวสารและการอนุญาต ข้อ ๙ ผู้ใดประสงค์จะเข้าตรวจดูหรือขอถ่ายสำเนาข้อมูลข่าวสารให้ยื่นคำขอเป็นหนังสือโดยคำขอต้องระบุรายละเอียดอย่างน้อยดังนี้(๑) ชื่อและที่อยู่ของผู้ขอข้อมูลข่าวสาร(๒)รายละเอียดของข้อมูลข่าวสารที่ต้องการในลักษณะที่เข้าใจได้ตามสมควร(๓) เหตุผลที่ขอให้เปิดเผยข้อมูลข่าวสารหรือวัตถุประสงค์ในการนำไปใช้(๔) ลายมือชื่อของผู้ขอข้อ ๑๐ ผู้ขอตรวจดูหรือขอสำเนาข้อมูลข่าวสารตามข้อ๗ ต้องแนบเอกสารประกอบคำขอ ดังต่อไปนี้(๑) บุคคลธรรมดา ให้ยื่นคำขอพร้อมสำเนาบัตรประจำตัวประชาชนหรือบัตรอื่นที่ออกโดยหน่วยงานของรัฐที่มีรูปถ่ายและเลขรหัสประจำตัวประชาชนสิบสามหลัก(๒) นิติบุคคลให้ยื่นคำขอพร้อมสำเนาหนังสือรับรองการจดทะเบียนนิติบุคคลและสำเนาบัตรประจำตัวประชาชนของผู้มีอำนาจลงนามแทนนิติบุคคล(๓) เจ้าหน้าที่ของรัฐ หรือหน่วยงานของรัฐ หรือบุคคลที่มีอำนาจตามกฎหมายเช่น เจ้าหน้าที่ตำรวจ ให้มีหนังสือขอตรวจดูหรือขอสำเนาข้อมูลข่าวสาร(๔) ศาล ให้มีหมายศาลหรือคำสั่งศาล(๕) ทนายความ ให้ยื่นพร้อมสำเนาใบอนุญาตทนายความสำเนาบันทึกประจำวันเกี่ยวกับคดีของสถานีตำรวจท้องที่ที่เกิดเหตุหรือสำเนาใบแต่งทนาย(๖) บริษัทประกันภัยให้ยื่นพร้อมสำเนาหนังสือแต่งตั้งเป็นตัวแทนบริษัทประกันภัยสำเนาบัตรประจำตัวประชาชนของผู้ยื่นคำขอและสำเนาบันทึกประจำวันเกี่ยวกับคดีของสถานีตำรวจท้องที่ที่เกิดเหตุ(๗) บุคคลผู้มีส่วนได้เสียหรือเกี่ยวข้อง เช่นคู่พิพาทกรณีรถเฉี่ยวชน ให้ยื่นพร้อมสำเนาบัตรประจำตัวประชาชนหรือหนังสือรับรองการจดทะเบียนนิติบุคคลพร้อมสำเนาบัตรประจำตัวประชาชนของผู้มีอำนาจลงนามแทนนิติบุคคลและสำเนาบันทึกประจำวันเกี่ยวกับคดีของสถานีตำรวจที่เกิดเหตุ หรือหลักฐานอื่นแสดงว่าตนมีความจำเป็นต้องขอข้อมูลข่าวสารข้อ ๑๑ การอนุญาตให้ดำเนินการตามเงื่อนไขดังต่อไปนี้(๑) ข้อมูลตามข้อ ๗ (๑) ให้อนุญาตได้เฉพาะผู้เป็นเจ้าของข้อมูลหรือผู้ได้รับความยินยอมจากเจ้าของข้อมูล หรือการใช้ข้อมูลตามมาตรา ๒๔แห่งพระราชบัญญัติข้อมูลข่าวสารของราชการ พ.ศ. ๒๕๔๐(๒) ข้อมูลตามข้อ ๗ (๒) - (๔) ซึ่งเป็นข้อมูลข่าวสารที่อาจมีข้อมูลข่าวสารส่วนบุคคลอยู่ด้วยให้อนุญาตได้เฉพาะแก่บุคคลหรือหน่วยงานดังนี้(ก) เจ้าของข้อมูลหรือผู้มีอำนาจจัดการแทน(ข)เจ้าหน้าที่ของรัฐหรือหน่วยงานของรัฐหรือบุคคลที่มีอำนาจตามกฎหมายที่จะขอ(ค) ศาล(ง) ทนายความ(จ) บริษัทประกันภัย(ฉ) บุคคลผู้มีส่วนได้เสียหรือเกี่ยวข้องการอนุญาตให้แก่บุคคลหรือหน่วยงานนอกจาก (ก) (ข) (ค) (ง) (จ) (ฉ)ให้กระทำได้เมื่อพิจารณาเห็นว่าเป็นประโยชน์สาธารณะหรือประโยชน์ของเอกชนที่เกี่ยวข้องยิ่งกว่า(๓) การเปิดเผย ตรวจดู หรือขอข้อมูลข่าวสารตามข้อ ๗ (๕) - (๑๔)ให้อนุญาตให้แก่บุคคลทั่วไปไม่ว่าจะมีส่วนได้ส่วนเสียหรือไม่ก็ตามกรณีข้อมูลดังกล่าวมีข้อห้ามมิให้เปิดเผยอยู่ด้วย การอนุญาตให้ตรวจสอบ เปิดเผยหรือขอสำเนาเอกสารต้องลบหรือตัดทอนหรือกระทำโดยประการอื่นใดเพื่อไม่ให้เปิดเผยข้อมูลส่วนที่ห้ามเปิดเผยนั้น(๔) การเปิดเผย ตรวจดู หรือขอสำเนาข้อมูลข่าวสารที่ไม่ได้กำหนดไว้ในระเบียบนี้ให้ถือปฏิบัติตามกฎหมายว่าด้วยข้อมูลข่าวสารของราชการการเปิดเผยข้อมูลข่าวสารตาม (๑) และ (๒)ให้จัดทำบัญชีแสดงการเปิดเผยข้อมูลข่าวสารส่วนบุคคลตามที่กำหนดไว้ในกฎกระทรวง(พ.ศ. ๒๕๔๑) ออกตามความในพระราชบัญญัติข้อมูลข่าวสารของราชการ พ.ศ. ๒๕๔๐ข้อ ๑๒ คำสั่งอนุญาตหรือไม่อนุญาตให้เปิดเผยตรวจดู หรือขอสำเนาข้อมูลข่าวสารเป็นการทั่วไป หรือเฉพาะแก่บุคคลใดให้พิจารณาจากเหตุผลความจำเป็นจากหนังสือหรือคำขอในกรณีที่มีข้อมูลข่าวสารส่วนบุคคลรวมอยู่ด้วยในการพิจารณาให้คำนึงถึงประโยชน์สาธารณะและเอกชนที่เกี่ยวข้องประกอบการพิจารณา และให้บุคคลดังต่อไปนี้เป็นผู้อนุญาต(๑) บรรดาข้อมูลข่าวสารที่อยู่ในความรับผิดชอบของสำนักและกองต่าง ๆให้ข้าราชการผู้ดำรงตำแหน่งต่อไปนี้เป็นผู้อนุญาต(ก) ผู้อำนวยการสำนัก ผู้อำนวยการกอง(ข) หัวหน้าส่วน หัวหน้าสำนักงาน หรือหัวหน้ากลุ่ม(ค) หัวหน้าฝ่าย(ง) หัวหน้างาน(จ) หัวหน้าหมวด(๒) บรรดาข้อมูลข่าวสารที่อยู่ในความรับผิดชอบของงานตรวจราชการกรมให้ผู้ตรวจราชการกรมหรือหัวหน้าฝ่ายช่วยอำนวยการและประสานราชการ เป็นผู้อนุญาตสำหรับข้อมูลข่าวสารที่อยู่ในความรับผิดชอบของกลุ่มพัฒนาระบบบริหารและกลุ่มตรวจสอบภายใน ให้ผู้อำนวยการกลุ่มเป็นผู้อนุญาต(๓)บรรดาข้อมูลข่าวสารที่อยู่ในความรับผิดชอบของสำนักงานขนส่งจังหวัดให้ข้าราชการผู้ดำรงตำแหน่งต่อไปนี้เป็นผู้อนุญาต(ก) ขนส่งจังหวัด(ข) หัวหน้ากลุ่ม(ค) หัวหน้าฝ่าย(ง) หัวหน้างาน(๔)บรรดาข้อมูลข่าวสารที่อยู่ในความรับผิดชอบของสำนักงานขนส่งจังหวัดสาขา ให้ข้าราชการผู้ดำรงตำแหน่งหัวหน้าสำนักงานขนส่งจังหวัดสาขาเป็นผู้อนุญาตข้อ ๑๓ การสั่งอนุญาตหรือไม่อนุญาตให้เปิดเผยตรวจดูหรือให้สำเนาข้อมูลข่าวสารต้องพิจารณาสั่งให้แล้วเสร็จโดยเร็ว แต่อย่างช้าต้องไม่เกินสิบห้าวันนับแต่วันที่ได้รับคำขอการแจ้งคำสั่งให้ทำเป็นลายลักษณ์อักษร ระบุวัน เดือน ปีชื่อและลายมือชื่อตลอดจนตำแหน่งของเจ้าหน้าที่ที่ทำคำสั่งข้อ ๑๔ ในกรณีผู้มีอำนาจอนุญาตตามข้อ ๑๒มีคำสั่งไม่อนุญาตให้เปิดเผยข้อมูลข่าวสาร ให้แจ้งคำสั่งพร้อมด้วยเหตุผลให้ผู้ยื่นคำขอทราบทั้งนี้ ภายในสามวันทำการนับแต่วันที่มีคำสั่งและแจ้งให้ทราบถึงสิทธิอุทธรณ์ และกำหนดระยะเวลาในการอุทธรณ์ต่ออธิบดีกรมการขนส่งทางบกด้วยข้อ ๑๕ ในกรณีมีคำสั่งอนุญาตให้เปิดเผย ตรวจดูหรือขอสำเนาข้อมูลข่าวสารให้เจ้าหน้าที่เรียกเก็บค่าธรรมเนียมตามอัตราที่กำหนดไว้ในระเบียบนี้เว้นแต่การเปิดเผย ตรวจดูหรือขอสำเนาข้อมูลข่าวสารให้แก่เจ้าหน้าที่หรือส่วนราชการที่ได้กระทำการในอำนาจหน้าที่หรือเจ้าของข้อมูลตามข้อ ๗ (๑)ข้อ ๑๖ ข้อมูลข่าวสารใดหากมีกฎหมาย ระเบียบอื่น หรือมติคณะรัฐมนตรีกำหนดวิธีปฏิบัติเกี่ยวกับข้อมูลข่าวสารนั้นไว้เป็นพิเศษการขอข้อมูลข่าวสารและการอนุญาตต้องปฏิบัติตามกฎหมายระเบียบหรือมติคณะรัฐมนตรีดังกล่าวหมวด ๓การบริการข้อมูลข่าวสาร ข้อ ๑๗ ให้หน่วยงานในสังกัดกรมการขนส่งทางบกรวบรวม จัดเตรียม และจัดให้มีข้อมูลข่าวสารที่ดำเนินการแล้วเสร็จและอยู่ในความรับผิดชอบเพื่อเผยแพร่ ตรวจดูและศึกษาค้นคว้าตลอดจนหาและจัดทำสำเนาข้อมูลดังกล่าวตามกฎหมายว่าด้วยข้อมูลข่าวสารของราชการข้อ ๑๘ ข้อมูลข่าวสารที่อยู่ระหว่างดำเนินการให้ถือปฏิบัติตามข้อ๑๗ โดยอนุโลม เว้นแต่เป็นเรื่องลับตามระเบียบว่าด้วยความลับของราชการ พ.ศ. ๒๕๔๔หรือระเบียบที่คณะรัฐมนตรีกำหนดว่าด้วยการรักษาความลับของทางราชการหรือเป็นเรื่องที่มิต้องเปิดเผยตามกฎหมายว่าด้วยข้อมูลข่าวสารของราชการหรือผู้ที่มีอำนาจอนุญาตตามข้อ๑๒ เห็นว่าเป็นเรื่องที่ไม่ต้องเปิดเผยข้อ ๑๙ การจัดเก็บค่าธรรมเนียม กรณีให้เปิดเผยตรวจดู ขอสำเนาที่มีคำรับรองถูกต้องของข้อมูลข่าวสารให้เป็นไปตามที่กำหนดไว้ดังนี้(๑) ข้อมูลข่าวสารตามกฎหมายว่าด้วยรถยนต์ พ.ศ. ๒๕๒๒ให้เรียกเก็บค่าธรรมเนียมตามกฎกระทรวงที่ออกตามความในพระราชบัญญัติรถยนต์ พ.ศ.๒๕๒๒(๒) ข้อมูลข่าวสารนอกจาก (๑) ให้เรียกเก็บค่าธรรมเนียมตามอัตรา ดังต่อไปนี้(ก) ค่าธรรมเนียมในการขอให้เปิดเผยหรือตรวจดู ให้เก็บเป็นรายครั้งครั้งละ ๒๐ บาท(ข) ค่าธรรมเนียมทำสำเนาโดยเครื่องถ่ายเอกสาร ให้เก็บในอัตราดังนี้- ขนาดกระดาษเอ ๔ หน้าละ ๑ บาท- ขนาดกระดาษเอฟ ๔ หน้าละ ๑ บาท- ขนาดกระดาษบี ๔ หน้าละ ๒ บาท- ขนาดกระดาษเอ ๓ หน้าละ ๓ บาท-ขนาดกระดาษพิมพ์เขียว เอ ๒ หน้าละ ๘ บาท-ขนาดระดาษพิมพ์เขียว เอ ๑ หน้าละ ๑๕ บาท-ขนาดกระดาษพิมพ์เขียว เอ ๐ หน้าละ ๓๐ บาท(๓) การพิมพ์ (Print) จากระบบลงบนกระดาษ หน้าละ ๕ บาท(๔)การทำสำเนาลงในแผ่นดิสก์เก็ต หน้าแรก ๑๐ บาทหน้าถัดไป หน้าละ ๑ บาท(๕)การทำสำเนาลงในแผ่นคอมแพ็กดิสก์ (CD)แผ่นดิจิตอลอเนกประสงค์(DVD)หรืออุปกรณ์คอมพิวเตอร์สำหรับเก็บข้อมูล หน้าแรก ๒๕ บาทหน้าถัดไปหน้าละ หน้าละ ๑ บาทการจัดเก็บค่าธรรมเนียมการให้คำรับรองถูกต้องของข้อมูลข่าวสารให้คิดในอัตราคำรับรองเป็นรายหน้า หน้าละ ๕ บาทการรับรองสำเนาข้อมูลข่าวสารตามวรรคสองให้ดำเนินการโดยข้าราชการที่รับผิดชอบข้อมูลข่าวสารนั้นโดยให้ข้าราชการผู้ดำรงตำแหน่งประเภทวิชาการตั้งแต่ระดับปฏิบัติการหรือข้าราชการผู้ดำรงตำแหน่งประเภททั่วไปตั้งแต่ระดับชำนาญงานเป็นผู้รับรองโดยลงลายมือชื่อ พร้อมทั้งชื่อตัว ชื่อสกุล และตำแหน่ง ตลอดจนวัน เดือน ปีให้ชัดเจนข้อ ๒๐ ให้จัดเก็บค่าธรรมเนียมตามที่กำหนดไว้ในข้อ๑๙ ให้ครบถ้วนถูกต้องก่อนดำเนินการเปิดเผย ให้ตรวจดู หรือมอบสำเนาเอกสารประกาศณ วันที่ ๒๓ กุมภาพันธ์ พ.ศ. ๒๕๕๔เทียนโชติจงพีร์เพียรอธิบดีกรมการขนส่งทางบกปริยานุช/ผู้จัดทำ๒๕ เมษายน ๒๕๕๔ณัฐวดี/ตรวจ๒๕ เมษายน ๒๕๕๔[๑] ราชกิจจานุเบกษาเล่ม ๑๒๘/ตอนพิเศษ ๔๒ ง/หน้า ๔/๑๑ เมษายน ๒๕๕๔